Title: 1
Author: sagiorsi
Last saved by: ftimea7
Company: -

Írásbeli előterjesztés a 2006. november 15-i Kari Tanácsra 

A HKR TTK kari különös részeinek átgondolását és megváltoztatását szeretnénk kérni a Kari Tanácstól, a HÖK javaslatára. A következő négy pontban felsoroljuk azokat a részeket, ahol a Hallgatói Önkormányzat nem ért egyet a szabályzat jelenlegi formájával és azok felülvizsgálatát kéri a Kari Tanács tagjaitól.

Ftv. 58.§ (4) Államilag támogatott képzésben biztosítani kell, hogy a hallgató egyéni tanulmányi rendjében – költségtérítés fizetése nélkül – az összes előírt kreditet tíz százalékkal meghaladó kreditértékű tárgyat vehessen fel.
HKR 148.§ (3) A kreditenkénti költségtérítési díjat attól kezdve kell megfizetnie, amikor a hallgató kimerítette a 10%-nyi költségtérítés fizetés nélküli keretét.
Ezen pontok alapján a HÖK egyértelmű álláspontja az, hogy a plusz 10%-nyi kreditmennyiséget nem csak a felvett, hanem az újra felvett kreditekre is fel lehet használni. A törvény és a HKR sem különbözteti meg a felvett és újra felvett krediteket, csak azt mondja ki, hogy a Képzési és Kimeneti Követelményekben meghatározott, a diploma megszerzéséhez teljesítendő kreditmennyiségen túl, még annak 10%-a ingyen felvehető.

Túlzottan magasnak tartjuk a kreditenkénti költségtérítési díjat. A korábbi 1100 illetve második újrafelvétel esetén 2200 forintos díj indokolatlanul 6000 és (BSc-s hallgatók esetében) 8000 forintra emelkedett. A képzés nem kerül hirtelen többe az előző félévihez képest, ha egy oktató húsz hallgatóval többnek tart előadást, attól még csak a vizsgáztatás kerül többe. Viszont azért a hallgató utóvizsgadíjat fizet.

A BSc-s hallgatók a jelenlegi szabályozás szerint 8000 forintot fizetnek kreditenként, ha bármilyen módon elhasználták a plusz 10%-nyi ingyenesen felvehető kreditmennyiségüket. A hallgatók ezen keret kimerítése után kreditenkénti költségtérítési díjat fizetnek, mely összegnek jelenleg a költségtérítéses képzésben lévő hallgatók által fizetett költségtérítés egy felső korlátja, ez jelenleg 210.000 forint. Ezt a HÖK túl magasnak tartja, hiszen minden államilag finanszírozott képzésre felvett BSc-s hallgató után az egyetem képzési és fenntartási normatívát kap, amely térítés tartalmazza azt is, hogy a hallgató krediteket vesz föl. Azzal egyetértünk, hogy legyen kredit újrafelvételi díj, ezzel is motiválva a hallgatókat, hogy igyekezzenek a felvett tárgyakat első alkalommal teljesíteni. Az viszont nem elfogadható, hogy ezért félévente akár a teljes költségtérítést is ki kelljen fizetnie, hiszen államilag támogatott képzésre vette fel az egyetem. Hat féléves BSc képzés esetén pedig, egy hallgató után 8 félévig kap az egyetem állami támogatást, ezt követően kerül át a hallgató költségtérítéses képzésbe.
Mindezek tekintetében javasoljuk, hogy a kredit újrafelvételért fizetendő költségtérítés félévenként legfeljebb a hallgatói normatíva 50%-a legyen, amely jelenleg 58.250 forint.

Javasoljuk továbbá, hogy a vizsgakurzusért ne kelljen újrafelvételi díjat fizetni, hiszen ahhoz sem kontaktóra, és az esetek többségében még konzultáció sem tartozik. Mivel nincs plusz költsége, indokolatlannak tartjuk ebben az esetben a kredit újrafelvételi díjat. A hallgató ekkor a vizsgáért utóvizsgadíjat fizet.

Sági Orsolya
TTK HÖK elnök